****

**Matičiari a seniori na Bradle a Devíne...**

Zo Sučian 6. h ráno, v Košariskách 8.45 h. V Múzeu M. R. Štefánika Sučanci napäto počúvali a obdivovali profesionálny a zápalistý komentár (o živote a práci vzrastom **malého,** ale činnosťou **veľkého** rodáka z Košarísk), kustóda múzea, pána **Mariána IMRIŠKA.** Vystavené exponáty majú tiež slušnú výpovednú hodnotu o všestrannom talente filozofa, astronóma, letca, vojaka, diplomata a politika, **Milana Rastislava ŠTEFÁNIKA, významnú osobnosť slovenského národa, ktorý sa zaslúžil o vznik spoločného štátu Čechov a Slovákov**. Okrem piesní „**Slovensko moje...**“ a „**Kto za pravdu horí...**“ sme zanôtili aj pieseň, ktorej slová zložil Štefan Krčméry:

***„Mali sme my vtáka, šírym svetom lietal...***

***zlatú niesol slobodienku, padol na skaly...***

***Náš Ty jasný vták, kde Ťa pochovať?***

***Na tom Bradle na vysokom, tam bude môj hrad.“***

**Pani Zuzana Slavena Matei** poskytla kolektívu matičiarov a seniorov zaujímavý výklad o dávnej aj bližšej histórii hradu DEVÍN, ktorý sme navštívili zámerne **24. apríla**, t. j. deň, keď prvý raz, pred 183 rokmi, toto miesto navštívili **ŠTÚROVCI**. Práve táto udalosť nám pripomenula, aby sme sa vybrali pokloniť účastníkom **historickej udalosti, ktorá predchádzala vlne „zjednocovacieho hnutia, slovenskej štátnosti a svojbytnosti“**. Veľkú radosť nám urobilo stretnutie s matičiarmi z Nitry, o ktorých sme sa dozvedeli, že toto miesto navštevujú každoročne. Predpokladáme, že o dva roky, pri 185. výročí, sa stretneme znovu.

**Text: Ján Šteuček**

**Foto: Ctibor Pročka**